Paniġieriku fis-Solennita Patronali tan-Nawfraġju tal-Appostlu Missierna San Pawl PANENĠERIKU TAN-NAWFRAĠJU TAL-APPOSTLU MISSIERNA SAN PAWL KNISJA KOLLEĠĠJATA ARĊIPRETALI MILL-EĊĊELLENZA TIEGĦU [Iża:9:1] Il-poplu li kien miexi fid-dlam ra kbir; in-nies li joqogħdu f'art id-dlam idda fuqhom. [Iża:9:2] Int kattart il-ġens, kabbart l-hena; huma ferħu quddiemek, bħalma jifirħu fi żmien il-ħsad, bħalma jifirħu fi qsim il-priża. Eċċellenza u Personalitajiet Distinti, Reverendu Arċipriet, Reverendi Membri tal-Kapitlu Reverendi Saċerdoti u Reliġjużi Għeżież Lajċi membri ta' din il-Parroċċa Għeżież devoti tal-Appostlu Missierna [Iża:9:1] Il-poplu li kien miexi fid-dlam ra kbir; in-nies li joqogħdu f'art id-dlam idda fuqhom. Dawn il-kliem tal-Profeta Iżaija seħħu fuq il-gżira għażiża tagħna, seħħu ma' missirijietna elf disa' mija u ħamsa u ħamsin sena ilu! Dun Karm [DK] 2/1917, §§ 1 – 3 Illum mhux il-ħlewwa tas-sema li jżejnek, Id-dija ħanina tax-xemx li tagħnik; Illum mhux il-bewsa li f'rogħda ta' mħabba Il-baħar fìx-xtajta mal-mewġa jagħtik; U lanqas il-ħdura tal-ġonna li tiżhar Ma' dħul ir-Rebbiegħa u tħammar fil-bard; U l-bjuda w il-benna w il-fwieħa tal-għasel Li tiġbor naħlitek mis-sagħtar u l-ward. Illum ġewwa moħħi ħsieb wieħed jitħaddet: Kemm Alla tas-Sewwa kien miegħek ħanin; Nar wieħed ġo qalbi, Art tiegħi sabiħa: L-imħabba li tnisslet f'ġurnata bħal din. Din l-imħabba li tnisslet 1955 sena ilu hija misteru tal- oħla dawl li bih il-Mulej għażel li jżejjen lil din l-art ħelwa, l-omm li tatna isimha (mill-Innu Malti). O għażiża Malta! Kienet misteru tal- oħla dawl It-tħejjija li l-Mulej għaddik minnha biex issir tafu ! O għażiża Malta! Kienet misteru tal- oħla dawl Il-laqgħa tiegħek mal-Appostlu Pawlu ! O għażiża Malta! Kienet u għadha misteru tal- oħla dawl L-istorja tiegħek ta' impenn, L-istorja tiegħek imżewqa bir-risq it-tajjeb u l-ħażin, bil-mard u bis-saħħa! Inti kont "poplu miexi fid-dlam" DK 2/1917 §§ 4 – 7 Għax inti kont sejra man-niżla tal-ħażen Bil-mewt ġewwa qalbek, bl-għamad fuq għajnejk, U, msejkna! fin-niket, fil-biki, fid-dwejjaq Lejn min qatt ma fehmek kont tarfa' ħaddejk. X'kien jiswa li n-nisel li minnu kont ġejja Kien nisel ta' ħila, kien nisel ta' ġid, U għaqli fil-fehma, qalbieni fil-ħidma, Tal-wesgħa tal-baħar il-ħàkem u s-sid? U x'kienet tiswielek il-qawwa ta' Ruma Li taħtha ġabritek, iġġieldet għalik, U tgħaxxqet bi nsiġek, faħħritek fi djarek, U ħabbet kull traba li tħaddar go fik, La minnek il-hena kien dejjem imbiegħed, Ta' ħajtek ma tagħraf la l-bidu la t-tmiem; Imdallam il-qabar, imdallma l-benniena, Mitluqa fuq triqtek bla ħatar, bla ħżiem? Il-Mulej, iżda, ħenn għalik u bi kliem il-Profeta Iżaija ħabbarlek: [Iża:45:2] Quddiemek nimxi jien, u l-mogħdijiet imħattba tiegħek inwittilek; inċarrat il-bibien tal-bronż, u l-istaneg tal-ħadid inqatta'. [Iża:45:3] Nagħtik it-teżori fid-dlam moħbija, il-ħażniet filmoħbiet mistura, biex tkun taf li jien il-Mulej, Alla ta' Iżrael, li sejjaħtlek b'ismek. Fil-milja taż-żminijiet għarraf il-Mulej il-pjan tal-ħniena tiegħu u wegħedna Salvatur: [Iża:42:1] Araw il-qaddej tiegħi, li jiena nwieżen, il-maħtur tiegħi li fih qalbi strieħet! Qegħedt l-ispirtu tiegħi fuqu, biex iġib il-ġustizzja lill-ġnus. [Isa 42:3b] Iġib il-ġustizzja fis-sewwa. [Iża:42:4] Ma jegħjiex, ma jitfarrakx, sakemm ma jwaqqafx il-ġustizzja fuq l-art; u l-gżejjer imbiegħda jistennew il-liġi tiegħu. Iva, il-gżejjer imbiegħda ta' Malta u Għawdex, bla ma jafu, kienu qegħdin jistennew il-Liġi tal-Mulej. U fil-milja taż-żminijiet: [Ġw:1:14] Il-Verb sar bniedem u għammar fostna, u aħna rajna l-glorja tiegħu, il-glorja li għandu mill-Missier bħala Ibnu l-waħdieni, mimli bil-grazzja u l-verità. Għax: [Ġw:1:1] Fil-bidu kien il-Verb, u l-Verb kien ma' Alla, u l-Verb kien Alla. [Ġw:1:2] Hu kien fil-bidu ma' Alla. [Ġw:1:3-4] Kollox bih sar, u xejn ma sar mingħajru; kull ma sar kellu l-ħajja fih, u l-ħajja kienet [Ġw:1:5] l jiddi fid-dlam, imma d-dlam ma għelbux. Jifirħu l-popli bil-kliem ta' Iżaija (Kapitlu 42) [Iża:42:10] Għannu lill-Mulej għanja ġdida; ħa jitla' minn truf l-art it-tifħir tiegħu! Ħa jsebbħuh il-baħar u kull ma fih, il-gżejjer u min jgħammar fihom. L-istqarrija ta' Xmun fit-Tempju tesprimi l-ferħ ta' kull bniedem ta' rieda tajba: [Lq:2:30] ... għajnejja raw is-salvazzjoni tiegħek [Lq:2:31] li int ħejjejt għall-popli kollha, dawl biex idawwal il-ġnus , u glorja tal-poplu tiegħek Iżrael." Il-Mulej Ġesù huwa li dejjem ixxennaqna għalih. U Ġesù stess qal: [Ġw:8:12] Jiena tad-dinja. Min jiġi warajja ma jimxix fid-dlam, iżda jkollu d-dawl tal-ħajja. L-esperjenza ta' Sawlu ta' Tarsu fit-Triq ta' Damasku hija laqgħa ma' dan , kif jispjega l-Appostlu stess lis-Sultan Agrippa fl-Atti tal-Apostli, Kapitlu 26: [Atti:26:12] Hekk, bis-setgħa u l-permess tal-qassisin il-kbar, tlaqt lejn Damasku. [Atti:26:13] Jien u sejjer, f'nofsinhar, sultan, rajt , aqwa mid-dija tax-xemx, ġej mis-sema u idda madwari u madwar dawk li kienu fit-triq miegħi. [Atti:26:14] Waqajna lkoll fl-art, u jien smajt leħen jgħidli bl-ilsien Lhudi, 'Sawl, Sawl, għaliex qiegħed tippersegwitani? Iebsa għalik li teħodha kontra n-niggieża!' [Atti:26:15] Jien weġibt, 'Min int, Mulej?' U l-Mulej qalli, 'Jien Ġesù li int qiegħed tippersegwitah. [Atti:26:16] Imma qum u ieqaf fuq riġlejk. Għax jien għalhekk dhertlek, biex nagħmlek ministru u xhud tad-dehra li fiha rajtni u ta' dawk li fihom għad nidhirlek. [Atti:26:17] Neħilsek mill-poplu u mill-ġnus pagani li għandhom qiegħed nibagħtek, [Atti:26:18] biex tiftħilhom għajnejhom ħalli jerġgħu lura middlam għad-dawl u mis-setgħa tax-xitan u jduru lejn Alla, u bil-fidi tagħhom fija jiksbu l-maħfra tad-dnubiet u jkollhom sehem ma' dawk li huma kkonsagrati lil Alla.' [Atti:26:19] Għalhekk, sultan Agrippa, jien ma webbistx rasi għad-dehra tas-sema. [Atti:26:20] Imma kont inxandar, l-ewwel lil-Lhud ta' Damasku, imbagħad lil dawk ta' Ġerusalemm u tal-art kollha tal-Lhudija, u lill-pagani wkoll, li għandhom jindmu u jduru lejn Alla, billi jagħmlu opri xierqa ta' ndiema. [Atti:26:21] Minħabba f'hekk il-Lhud qabduni fit-Tempju u riedu joqtluni. [Atti:26:22] Bl-għajnuna li kelli mingħand Alla jien bqajt sa dan il-jum nixhed liż-żgħar u lill-kbar, u ma ngħidx ħaġa oħra ħlief dak li l-Profeti u Mosè qalu li kellu jsir, [Atti:26:23] jiġifieri, li l-Messija kellu jbati u jkun l-ewwel wieħed li jqum mill-imwiet, u jħabbar kemm lill-poplu ta' Iżrael u kemm lill-pagani. Għalina l-Maltin u l-Għawdxin hemm providenza tal- Oħla Dawl u Ħniena fil-konverżjoni ta' Sawlu ta' Tarsu. Għalina l-Maltin u l-Għawdxin hemm providenza tal- Oħla Dawl u Ħniena fl-għażla ta Publju bħala protos ta' Melite. Bħalma jgħanni b'ħila Dun Karm: Min ħadem fuq l-inkwina tal-imħabba il-qalb ta' Pawlu, – il-ljun minn tal-Lhudija, u fatmu mid-drawwiet li fihom trabba, biex ikunlu qaddej f'art barranija, ta' Publju wkoll il-qalb bil-ħlewwa xabba', – Publju, il-ħaruf imnissel fl-art Maltija, – u 'l ġensna li bi dnewwa qatt ma ttabba' għanieh bi tjieba kbira kemm għaqlija; u meta wasal dak iż-żmien li hejja fil-ħsieb tiegħu li bih jaħkem il-ġrajja biex ma' dawk li għaddew jinseġ li ġejja, qajjem taqliba fuq il-gżira tagħna; iltaqgħu dawn it-tlieta fuq il-plajja, u nħalef patt u Kristu baqa' magħna. Hekk nistħajjel il-Mulej iħares fuq Malta tagħna 1955 sena ilu u bi kliem il-Profeta jħabbat fuq il-qalb tal-poplu tagħna: [Iża:60:1] Qum! Ħa jiddi wiċċek! Id-dawl tiegħek wasal! Jiddi fuqek sebħ il-Mulej! [Iża:60:2] Ara d-dlamijiet jiksu l-art, u sħab iswed il-popli: iżda fuqek jiddi l-Mulej, u sebħu jfiġġ fuqek. [Iża:60:3] Il-ġnus għad jimxu fid- tiegħek, u s-slaten fiddija ta' sbiħek [Iża:60:19] Ma ddawlekx aktar ix-xemx binhar, u lanqas jiddi għalik il-qamar billejl, għax il-Mulej ikunlek id- għal dejjem u Alla tiegħek ikun sebħek. [Iża:60:20] Ma tinżilx aktar ix-xemx għalik u lanqas jgħib il-qamar, għax il-Mulej ikun id- tiegħek għal dejjem u jintemmu l-jiem tal-vistu tiegħek. [Iża:60:21] Kulħadd ikun ġust fil-poplu tiegħek u jirtu l-art għal dejjem; huma xitla li jien ħawwilt, xogħol idejja għal foħriti. [Iża:60:22] L-iżgħar fostkom isir tribù u l-iċken isir ġens qawwi. Jien il-Mulej, li nfittex nagħmel dan kollu f'waqtu. Il-Vjaġġ Providenzjali ta' Pawlu minn Kreta lejn Ruma kien vjaġġ fid-dlam u t-taqtigħ il-qalb, iżda huwa l-Mulej li jmexxi, u li tassew mexxa, kollox: [Atti:27:20] Għal ħafna jiem la dehret xemx u lanqas kwiekeb; ittempesta li qabditna ma kinitx ħafifa, hekk li fl-aħħar tlifna kull tama li nsalvaw. [Atti:27:21] In-nies kienu ilhom ħafna ma jieħdu xi ħaġa biex jitrejqu; Pawlu waqaf f'nofshom u qalilhom:"Ħbieb, kien imisskom smajtu minni u ma tlaqtux minn Kreta; kontu teħilsu minn din il-ħsara u dan it-telf. [Atti:27:22] Imma issa nwissikom biex tagħmlu l-qalb, għax ħadd minnkom m'hu se jitlef ħajtu; il-ġifen biss jintilef. [Atti:27:23] Għax dal-lejl deherli anġlu ta' dak Alla li tiegħu jien u li lilu nqim, [Atti:27:24] u qalli, 'Tibżax, Pawlu. Jeħtieġ li inti tidher quddiem Ċesari; ara, Alla tak il-grazzja li dawk kollha li qegħdin jivvjaġġjaw miegħek isalvaw.' [Atti:27:25] Mela qawwu qalbkom, ħbieb. Jien nemmen f'Alla li hekk isir, sewwasew kif ħabbarli. [Atti:27:26] Jinħtieġ iżda li naħbtu ma' gżira. Le, ma qamx minn jeddu l-baħar, Ma venvenx minn jeddu r-riħ; It-taqliba kienet twaħħax, Iżda l-ħsieb ħanin, sabiħ. Setgħa waħda, barranija, F'daqqa messet żewġt iqlub; F'Pawlu xegħlet ġenn ta' mħabba Lejn min, Alla, miet mislub, U libbsitu bl-isbaħ fehma Li titwettaq fit-tiġrib, Li kull riżq tagħraf mis-Sema, Li titgħaxxaq bis-salib. Tefgħet ġewwa l-qalb ta' Publju – L-ewwel wieħed mill-Maltin – Wied ta' ħlewwa, wied ta' ħniena Lejn in-nisel tal-bnedmin, U sar faraġ tal-imnikkta, Sar il-ħares tal-ħaddiem, Daru sefgħet dar il-hena, Dar il-barka, dar is-sliem. Malli Pawlu, hekk kif għajjat, Għal ġo Ruma kien mitluq, Venvnu r-rwiefen, qam il-baħar, Għatta s-sema sħab mitbuq. Għaddew ġranet bla ma nahar, Għaddew ljieli bla mistrieħ, X'qalb, jaħasra, fuq id-dgħajsa! Ma' kull mewġa tara l-qiegħ. Iżda Pawlu qal'lhom kelma – U l-baħħara ħadu r-ruħ – "Tibżgħu xejn; fil-kenn ta' Gżira Jeħtieġ naslu; hekk maqtugħ". U ġo ħdanek, Malta tiegħi, Ġieb id-dgħajsa l-mewġ qaddej; Minn fomm Pawlu xorob Publju L-aħbar tajba tal-Feddej, U dik kienet, Malta ħelwa, Ta' ġrajjietek il-għarqub, Għaddiet fuqek bosta qilla, Bkew għajnejn, ingħasru qlub, Iżda l-kelma li qal Pawlu, Li għammditek f'dak il-jum, Għadha sħiħa ġewwa sidrek, U sat-tmiem fi ħsiebha ddum. Le, ma qamx minn jeddu l-baħar, Ma venvenx minn jeddu r-riħ; It-taqlìba kienet twaħħax, Iżda l-ħsieb ħanin, sabiħ. Tassew "ħsieb ħanin, sabiħ" għaliex: [Iża:9:1] Il-poplu li kien miexi fid-dlam ra dawl kbir; in-nies li joqogħdu f'art id-dlam dawl idda fuqhom. [Iża:9:2] Int kattart il-ġens, kabbart l-hena; huma ferħu quddiemek, bħalma jifirħu fi żmien il-ħsad, bħalma jifirħu fi qsim il-priża. [Iża:9:3] Għax il-madmad li kien itaqqlu, u l-ħatar ta' fuq spallejh, u l-bastun tal-argużin, int kissirthom bħal f'jum Midjan. O għażiża Malta! Kienet misteru tal-oħla dawl Il-laqgħa tiegħek mal-Appostlu Pawlu! Li fit-Tieni Ittra lill-Korintin stqarr: [2Kor:4:6] Dan Alla li qal:"Ħa jiddi d- mid-dlam", dak hu li idda fi qlubna biex jagħtina d- tal-għarfien talglorja ta' Alla, li tiddi f'wiċċ Kristu. L-istedina tal-Mulej issa kienet ċara aktar minn qabel: [Iża:51:4] Isma' minni, poplu tiegħi, u int, ġensi, agħtini widen. Għax tagħlim joħroġ mingħandi; u s-sewwa tiegħi jkun għall-popli. [Iża:51:5] Qorbot il-ġustizzja tiegħi; ħarġet is-salvazzjoni tiegħi. Driegħi jagħmel ħaqq mill-popli; fija jittamaw il-gżejjer, u 'l driegħi jistennew. Il-Kliem ta' Ġesù seħħ fit-tliet xhur tal-mawra tal-Appostlu fostna: [Ġw:12:35] Ftit ieħor baqagħlu magħkom id- . Mela ibqgħu miexja sakemm għandkom id- , biex id-dlam ma jilħaqkomx. Min jimxi fid-dlam ma jafx fejn hu sejjer. [Ġw:12:36] Sakemm għandkom id-dawl, emmnu fid-dawl, biex tkunu wlied id-dawl. Il-Ministeru ta' Pawlu fostna jispjegah hu bi kliemu stess: [2Kor:4:1] Ladarba għall-ħniena ta' Alla aħna għandna dan ilministeru, ma naqtgħux qalbna; [2Kor:4:2] imma nwarrbu kull ħabi u għajb; u la nimxu bilqerq u lanqas ngħawġu l-kelma ta' Alla, iżda nuru l-verità kollha u nħallu l-kuxjenza ta' kull bniedem tiġġudikana hi quddiem Alla. [2Kor:4:3] Jekk imbagħad l-Evanġelju tagħna jibqa' mistur għal dawk li jintilfu; [2Kor:4:4] dawk li l-alla ta' din id-dinja dallmilhom il-moħħ tagħhom nieqes mill-fidi, biex ma jarawx jiddi d- tal-Evanġelju glorjuż ta' Kristu, li hu xbieha ta' Alla. [2Kor:4:5] Għax aħna 'l Ġesù l-Mulej qegħdin inxandru, u mhux lilna nfusna; aħna m'aħniex ħlief qaddejja tagħkom minħabba f'Ġesù Kristu. [2Kor:4:6] Dan Alla li qal:"Ħa jiddi d-dawl mid-dlam", dak hu li idda fi qlubna biex jagħtina d- tal-għarfien talglorja ta' Alla, li tiddi f'wiċċ Kristu. [2Kor:4:7] Dan it-teżor qiegħed għandna f'ġarar tal-fuħħar, ħalli b'hekk jidher sewwa li l-kobor ta' din il-qawwa ġej minn Alla, u mhux minna. Dan it-teżor li ħareġ mill-ġarra tal-fuħħar huwa l-isbaħ xrara tannar minn qalb Pawlu li tlaqqmet f'qalb missirijietna u f'qalbna: Nistħajjel, meta ġejt fìx-xtajta tagħna Mixħut mill-qilla ta' taqliba kbira, U feh'mt il-ħniena li ried jagħmel magħna Dak li tal-grajja jaħdem it-tiswira, U rajt b'għajnejk il-ħila, it-tjieba, il-għana Ta' qalb li kellha n-nies ta' din il-gżira, U l-fehma tal-azzar, li jekk tistagħna Bil-ħaqq u s-sewwa qatt ma tarġa' fqira, lnti, missierna Pawlu, sraqt minn qalbek L-isbaħ xrara tan-nar, l-aktar qawwija, U laqqamt biha qlub missirijietna. U ħadet it-tilqima, kif ridt f'talbek; Tħalltet ma' demmna, u mija wara mija Rebħet is-snin, u għadha nar bejnietna. Din ix-xrara tan-nar, l-aktar qawwija, hija x-xrara tal-imħabba nisranija: [Rum:12:9] Qisu li l-imħabba tagħkom ma tkunx wiċċ b'ieħor; taħmlux il-ħażen; żommu mat-tajjeb. [Rum:12:10] Ħobbu lil xulxin bħal aħwa; fittxu li tistmaw lil xulxin. [Rum:12:11] Tħallux il-ħrara tagħkom tibred, tħeġġu fl-ispirtu, aqdu lill-Mulej. [Rum:12:12] Ifirħu bit-tama, stabru fl-hemm, itolbu bla waqfien. [Rum:12:13] Aqsmu ġidkom mal-qaddisin li jinsabu fil-bżonn; ilqgħu f'darkom lill-barranin. [Rum:12:14] Bierku lil dawk li jippersegwitawkom; bierku, u la tisħtu lil ħadd. [Rum:12:15] Ifirħu ma' min jifraħ, ibku ma' min jibki. [Rum:12:16] Aħsbu f'xulxin l-istess, taħsbux fi ħwejjeġ kbar, imma fittxu l-umli. Tagħmluhiex ta' għorrief. [Rum:12:17] Troddu lil ħadd deni b'deni. Ħa jkun ħsiebkom filli tagħmlu t-tajjeb quddiem il-bnedmin kollha. [Rum:12:18] Jekk jista' jkun, sakemm ikun ġej minnkom, għixu fil-paċi ma' kulħadd. [Rum:12:19] Tivvendikawx ruħkom b'idejkom, għeżież tiegħi, imma ħallu l-korla ta' Alla tagħmel hi, għax hemm miktub:"Għalija l-vendetta, jiena nħallas, jgħid ilMulej." [Rum:12:20] Jekk l-għadu tiegħek bil-ġuħ, itimgħu; jekk hu bilgħatx, isqih. Jekk tagħmel hekk tkun qiegħed tiġma' ġamar jaqbad fuq rasu. [Rum:12:21] Tħallix il-ħażen jirbħek, iżda irbaħ il-ħażen bit-tajjeb. Fil-miraklu tal-lifgħa, fil-miraklu tal-fejqan ta' missier Publju, filpredikazzjoni tal-Appostlu, hemm l-Evanġelju ta' San Pawl lilna: [1Tess 1:5] Għax l-Evanġelju tagħna lilkom ma kienx biss bilkliem, imma wkoll bil-qawwa, bl-Ispirtu s-Santu u b'persważjoni sħiħa; intom tafu kif ġibna ruħna meta konna fostkom għall-ġid tagħkom. [1Kor 2:4] Il-kelma u l-predikazzjoni tiegħi ma kinux imlibbsa bil-kliem qawwi tal-għerf, imma bil-wiri tal-Ispirtu u l-qawwa, (Il-qawmien ta' Ġesù Kristu) [1Kor:15:1] Ħuti, irrid infakkarkom fl-Evanġelju li xandarnielkom u li intom ilqajtu u li fih qegħdin iżżommu sħiħ. [1Kor:15:2] Bih intom salvi bil-kelma li jien ħabbartilkom, kemm-il darba żżommuha, jekk ma emmintux għal xejn. [1Kor:15:3] Qabel xejn, jien għallimtkom dak li tgħallimt jien, jiġifieri, li Kristu miet minħabba dnubietna, skont l-Iskrittura; [1Kor:15:4] difnuh u qam mill-imwiet fit-tielet jum, skont l-Iskrittura. (Il-qawwa tal-Evanġelju) [Rum:1:16] Jiena ma nistħix mill-Evanġelju; għax l-Evanġelju hu qawwa ta' Alla għas-salvazzjoni ta' dawk kollha li jemmnu, l-ewwel il-Lhud u mbagħad il-Griegi, (Ma hemmx Evanġelju ieħor) [Gal:1:9] Bħalma ġa għednielkom, u ntenni ngħidilkom issa; jekk xi ħadd iħabbrilkom ħaġa oħra għajr dak li ġa rċevejtu, ikun misħut! U aħna lqajnieha l-Kelma ta' Pawlu: Tant li seta' bir-raġun jgħidilna: [2 Kor 3:3] Intom tidhru li intom l-ittra ta' Kristu fdata f'idejna, miktuba mhux bil-linka, imma bl-Ispirtu ta' Alla l-ħaj; mhux fuq it-twavel tal-ġebel, iżda fuq it-twavel tal-laħam ta' qalbkom. [1Kor:9:2] Ukoll jekk stess għal ħaddieħor jien m'iniex appostlu, għalikom jien. Għax is-siġill tal-appostolat tiegħi huwa intom stess fil-Mulej. Il-Poplu Malti bi ħġaru ġab il-morda tiegħu għall-fejqan, fetaħ qalbu għall-Kelma tal-Mulej u b'idejh imgħollija 'l fuq lejn issmewwiet kaħlana, tgħallem ilissen: [Salm:119:105] Fanal għal riġlejja l-kelma tiegħek, u filmogħdija tiegħi. [Salm:119:106] Ħlift, u rrid inżomm kelmti, li nħares id-digrieti ġusti tiegħek. [Salm:119:129] Tal-għaġeb huma l-preċetti tiegħek, għalhekk tħarishom qalbi. [Salm:119:130] It-tifsir ta' kelmtek jagħti d- , ifiehem lil min ma jafx. [Salm:119:131] Niftaħ fommi u nieħu r-ruħ, għax nixxennaq għall-kmandamenti tiegħek. [Salm:119:132] Dur lejja u ħenn għalija, kif dejjem tagħmel ma' min iħobb 'l ismek. 22 [Salm:119:133] Żomm sħiħ il-mixi tiegħi skont il-wegħda tiegħek, u ebda deni ma jaħkem fuqi. U f'dan id-djalogu qaddis Pawlu jeżortana għall-fedeltà: [Kol:2:6] Intom ilqajtu lil Kristu Ġesù l-Mulej; għixu mela magħqudin miegħu; [Kol:2:7] niżżlu għeruqkom fih, u ibnu l-ħajja tagħkom fuqu; issaħħu fil-fidi, kif tgħallimtu, u mtlew bil-gratitudni. [Kol:2:8] Qisu li ħadd ma ijassarkom b'filosofija u kliem qarrieq u fieragħ skont dak li hu ġej mill-bnedmin, skont il-prinċipji tad-dinja u mhux ta' Kristu. [Kol:2:9] Fih hemm tgħammar il-milja sħiħa tad-divinità filġisem; [Kol:2:10] u intom, magħqudin kif intom miegħu, għandkom sehem mill-milja tiegħu, hu li hu r-Ras tal-Prinċipati u tas-Setgħat kollha. X'ma jintilifx f'estasi ta' kontemplazzjoni l-Poeta Nazzjonali x'ħin jimmedita din il-laqgħa ta' Malta mad-Dawl ta' Kristu ?! (DK 2/1917 §§ 10-14; 21) O Malta, xi ħlewwa ta' dija libbsitek Il-għodwa li Pawlu medd fuqek riġlejh! X'nar kibes ġo sidrek, li saħħnek, li xegħlek Fir-rogħda li tatek il-għafsa ta' jdejh! Hu Setgħa li taħlaq, Hu Hena li jrodd; Hu joqtol u jgħajjex, ikisser u jsaħħaħ; Hu jgħakkes u jdewwi, Hu jibni w iħott. Għax int rajt il-Bniedem li ħeles mill-baħar Ifarfar il-lifgħa qattiela ġon-nar Bla xejn ma jittiefes mill-gidma waħxija, Għalkemm jaf min ġarrbu ta' semmha l-imrar. Għax int smajt minn fommu il-kelma qawwija, Il-kelma li farrket il-qlub tal-ħadid; Il-kelma li farrġet, li sabbret, li saħħret, Il-kelma li wegħdet fi Kristu kull ġid. Għalhekk inti b'fehma li tagħleb kull biża', Li l-bidu tal-ħajja fil-qabar issib, Emmint li I-Imsallab hu Alla li refgħek, U f'telfa ta' mħabba tgħannaqt mas-salib, Għalhekk illum f'moħħi ħsieb wieħed jitħaddet Kemm Alla tas-Sewwa kien miegħek ħanin; Nar wieħed ġo qalbi, Art tiegħi sabiħa: L-imħabba li tnisslet f'ġurnata bħal din. O għażiża Malta! Kienet u għadha misteru tal-oħla dawl L-istorja tiegħek ta' impenn, L-istorja tiegħek imżewqa bir-risq it-tajjeb u l-ħażin, bil-mard u bis-saħħa! Nistħajjel lil Pawlu fil-Grotta Qaddisa tar-Rabat jgħid lill-Maltin, lil Missirijietna: [Efes:5:8] Intom kontu darba dlam, imma issa intom dawl filMulej; għixu ta' wlied id-dawl li intom; jinsab f'kull ma hu tjieba, f'kull ma hu ġustizzja, f'kull ma hu verità. U b'hekk l-Appostlu itenni kliem l-Imgħallem Ġesù: tad-dinja. Belt li tkun qiegħda fuq muntanja ma tistax tinħeba. [Matt:5:15] Anqas ma jixegħlu l-musbieħ u jqegħduh taħt ilsiegħ, iżda fuq l-imnara, u hekk idawwal lil kull min ikun fid-dar. [Matt:5:16] Hekk għandu jiddi d- tagħkom quddiem ilbnedmin, biex jaraw l-għemejjel tajba tagħkom u jagħtu glorja lil Missierkom li hu fis-smewwiet. Pawlu iżda jkompli jwissina bi kliem qawwi u sod: [2Kor:6:14] La tintrabtux mal-pagani taħt madmad wieħed li ma jiġikomx. X'għandhom x'jaqsmu bejniethom ilġustizzja u l-ħażen? X'xirka hemm bejn id-dawl u d-dlam? [2Kor:6:15] Xi ftehim hemm bejn Kristu u Beljar? Jew x'għandu x'jaqsam min jemmen ma' min ma jemminx? [2Kor:6:16] X'rabta hemm bejn it-tempju ta' Alla mal-idoli? Aħna t-tempju ta' Alla l-ħaj. [2Kor 7:1] Meta għandna dawn il-wegħdiet, għeżież tiegħi, ħa nitnaddfu minn kull tidnis tal-ġisem u tar-ruħ, u ntemmu l-qdusija tagħna fil-biża' ta' Alla. U minn qalbna, ma' Dun Karm, toħroġ talbna lill-Appostlu Missierna: (DK 20/1945 Sunett) Maħbub Missierna, meta id moħbija Tefgħetek, f'nofs ta' lejl, fuq ix-xtut tagħna, Inti fraħt u stagħġibt bil-qalb Maltija, U xtaqt u fhimt li dejjem tibqa' magħna. U ma ddawretx ta' mħabbtek it-turija, Għax meta niesna, mħabba fik beżgħana, Rawk tfarfar ġewwa n-nar lifgħa waħxija Bla ma ġarrabt il-mewt, raw kemm setgħana Kienet il-qawwa li ħaddmitlek driegħek, U int, li nżilt bi ħsiebek sa ġo qalbna, Itgħannaqt magħhom, huma tgħannqu miegħek. Ħares issa, Missier: Jekk ġewwa l-gżira Tidħol xi lifgħa oħra, oh! isma' talbna: Eqridha ġewwa n-nar ta' Mħabba Kbira. (Eżortazzjoni finali) L-Appostlu, illum, f'din is-solennità patronali, jagħmlilna l-kuraġġ: [1Tess:5:4] Ħuti, intom m'intomx fid-dlam biex Jum il-Mulej jeħodkom għal għarrieda bħal ħalliel. u wlied il-jum; aħna m'aħniex ulied il-lejl, anqas ulied id-dlam. [1Tess:5:6] Għalhekk ma għandniex norqdu bħall-oħrajn, iżda nishru u ngħixu bil-qjies. [1Tess:5:7] Għax min jorqod, jorqod billejl; u min jisker, jisker billejl. [1Tess:5:8] Ladarba aħna wlied il-jum, ejjew ngħixu bil-qjies, nilbsu l-kurazza tal-fidi u l-imħabba, u l-elmu tattama tas-salvazzjoni. [1Tess:5:9] Għax Alla ma għażilniex għall-għadab, imma biex niksbu s-salvazzjoni permezz ta' Sidna Ġesù Kristu, [1Tess:5:10] li miet għalina, sabiex sew jekk inkunu nishru u sew jekk inkunu rieqda meta jiġi, ngħixu ħaġa waħda miegħu. [1Tess:5:11] Għalhekk farrġu lil xulxin u ibnu lil xulxin, kif qegħdin tagħmlu. It-Tislima tal-Għeluq, iżda, inħalliha għall-Appostlu Missierna u nissellifha mill-kitba mirquma ta' Dun Karm Psaila li ħarġet mill-qalb tal-Poeta Nazzjonali fl-1931: (DK 14/1931) Sakemm ġo qalbi jibqa' nar ta' mħabba, Sakemm ġo moħħi jibqa' dawl ta' ħsieb, Għall-għanja tiegħek ta' kull sena, Pawlu, Qatt ma jingħalaq, jien naħilfu, l-bieb. Għax Int missierna, fik għall-ħajr twelidna Ta' I-Iben t'Alla, u fik ta' ġensna l-ġieħ; Ismek minsuġ mal-ġrajja ta' ħajjitna, U b'ismek, Pawlu, isimna sar sabiħ. Naf kemm għaddew minn fuq dil-gżira mbierka Ġnus qalbenija fl-ibgħad żmenijiet, U b'liema sengħa fuq il-blat ta' s'dirha Kitbu għal dejjem l-isbaħ tifkiriet. Naf kemm nies taqsam l-ilmijiet tal-baħar Biex tiġi taqra dak il-ktieb qadim, Xi ħsieb hemm jiddi fl-għar ta' Ħal Saflieni, Lil min inħarqu l-bhejjem f'Ħagar Qim. U naf ukoll kemm Ruma ftaħret bina Fl-insiġ, fil-bini, f'kulma taf trodd l-id, Ruma li rebħet u, bħal min jaf jaħkem, Lill-mirbuħa għaniet bil-għerf u l-ġid. Iżda l-allat li Malta kienet ħatret Kienu tal-ħaġar, u ma kellhom qalb; Fil-jum tal-hena qatt il-ħajr ma fiehmu, Fil-jum tal-biki qatt ma semgħu talb. Int biss ġibtilna dak id-dawl tas-sewwa Li rebħek ta' Damasku fuq it-triq, U giegħlek tħoss ġo qalbek u ġo ħsiebek Kemm taf il-qawwa t'Alla tniggeż sfiq. Ġibtilna dak id-dawl li mbagħ'd inxtered Minn belt ghal belt u sebbaħ kullimkien, Li nebbet ward fejn il-għolliq ben għatta, Li tafa' l-barka fil-għeruq taż-żmien. Imbierka, PawIu, l-mewġa li wasslitek Fuq ix-xtut tagħna; mbierek dak il-jum Li l-qalb ħanina ta' missirijietna Laqgħetek ħelu hemm fuq dak ir-rdum. Imbierka l-Emmna li għallimtna, Pawlu, Sħiħa, qawwija bħala lsien tan-nar; Emmna li saret aħna, Emmna Maltija, Kif ridtha Int, Appostlu tal-azzar. 10 ta' Frar 2015 Pubblikazzjoni Segretarjat għal-Liturġija, Kurja tal-Arċisqof, il-Furjana
Paniġierku fis-Solennita tan-Nawfraġju ta' San Pawl